Do am 7i am Morge scho s Briefing" gsi isch und mr vorher no hän müese uschecke und sGepäck ischliesse, hemmer hüt ganz früeh us de Federe müese. No miteme dicke Chüssiabruck im Gsicht hemmer denn das alles hinder eus brocht und si an die Info. Dört hän si eus denn no verzellt uf was mr müese luege bim Fahre (sisch ebe sone Tour gsi, wome in chlinere Gruppe es 4WD Auto becho het und denn selber het dörfe fahre) do jo alles nur Sandpfad si und s drum öfters  vorchunnt, dass me stecke blibt. Witer simer au vor de Dingos gwarnt worde (das isch e Australische Wildhund wo speziell uf dere Insle agsiedlet isch und eigentlich nid es böses Wese isch, aber sit dMensche uf dere Insle si und se mit Abfall und Essensreschte aglockt hän, hän sie das em Jage vo Wallabies etc. vorzoge. Plötzlich isch denn aber es strengs Abfallgsetz cho, das me alle Abfall mues wegpacke und abtransportiere und es strengs Dingo-füeterigs-Verbot. Do die Tier aber s jage nüm so gwohnt si, si si  zuenehmend agressiver worde und drumm hets denn au paar wenigi Agriff uf Mensche (Chind) geh. Aber ebe, das wird alles chli ufbauscht, es si eigentlich gar keini böse Tier.). Nach all dene Informatione si denn die 16 Persone uf 2 Gruppe ufteilt worde. Mir 2 hän vo Afang ah gwüsst, dass mir nid dörfe und wänn fahre. Aber in dr Ahnahm, dass e rechte Adrang uf e Fahrersitz herscht, hani mol ind Rundi gfrogt, wer denn alles fahre darf? Nochdem alli dr Chopf gschüttlet und die andere agluegt hän, hemmer denn  gmerkt, dass eus e wichtige Teil in dr Gruppe fehlt, dr Fahrer. Drum hets denn personelli Änderige geh und es älters" Holländer-Päärli isch zu eus gstosse. Eusi Gruppe het also us dem Holländerpäärli, ere öppe rund 25 jährige Amerikanerin, 2 öbbe 20 jährige Nordirländerinne, 1 Dütsche (dr altbekannti Bernd) und 2 luschtige Schwizer bestande.